OOM Pottie en ek was net twee dae van die afgelope week by die Watergat en op een van ons "pelgrimstogte" na die Hluhluwe-wildtuin daar in Noord-Natal. En natuurlik ook met sy rooi 1984-Cressida-sessilinder. Wat 'n plesier om weer met hierdie motor te ry ... nog net soos nuut, en dis asof hy 'n lang rit geniet want hy staan meesal stil in 'n motorhuis met 'n gereelde pap battery. Pottie loop mos werk toe, hy bly net om die draai.
Dit was 'n lekker kuier, behalwe die nuus dat renosterstropery in daardie geweste kwaai toeneem. Die amptenare in die wildtuin is erg bekommerd oor die toekoms, en die situasie het ons bloeddruk net weer van vooraf opgejaag.
"Die doodstraf moet weer teruggebring word," was Pottie se driftige mening, "en hierdie bl*ks*ms moet summier opgehang word. Buitendien het ek daardie geel skreefogies oorkant die water nooit vertrou nie. Hulle is ook besig om ons donkies uit te roei."
Terug in die Watergat moes ek toe besluit waaroor om te skryf na 'n paar dae afwesigheid. Ek het nog so sit en peins toe stap daar twee manne van Pretoria in, albei prokureurs.
Kranige scuba-duikers, en het pas teruggekeer van die Protea-rif af waar hulle haaie dopgehou het. Waarom iemand onder die water haaie wil bespied of aanraak, kon ek nog nooit verstaan nie, maar nietemin, hulle het ontpop as bobaas-storievertellers. Hulle sou eers die volgende dag met Cemair terugvlieg, en was nie juis haastig nie.
Ben Olwage: 'n Man sit in die stoel van 'n tradisionele barbier, terwyl 'n groot, sterk liggaamsbouer hom met 'n skerp "cutthroat" skeer. 'n Baie mooi, sexy vrou kom nader en begin sy skoene poets.
Hy kyk by die lem naby sy keel verby en sê: "Dink jy nie ek en jy moet mekaar beter leer ken nie?"
"Ek is getroud en my man sal nie daarvan hou nie," antwoord sy.
"Vertel hom jy werk oortyd dan betaal ek jou die verskil," stel hy voor. "Vertel jy hom," sê sy, "hy is die ou wat jou skeer."
Karel Gey van Pittius: 'n Groep standerd eens en twees gaan Greyville toe om meer oor die perde-wedrenbedryf te wete te kom. Twee onderwyseresse gaan saam, en later die oggend kom een van die seuntjies na hulle toe en kla dat hulle nie by die mans-toiletbakke bykom nie.
'n Onderwyseres loer en sien daar is geen groot mans in die toilet nie. Sy lig die een na die ander outjie op sodat hy kan piepie. Toe sy die laaste outjie oplig sien sy hy is baie beter as die ander seuntjies bedeeld, en vra hom of hy in standard vier is.